Aage Frandsen (SF), 1999-12-01:
Forslaget anviser en anden form for ledelsesstruktur på universiteterne i forhold til den, vi har i øjeblikket.
Man kan sige, at der er to idealtyper af ledelsesstrukturer: enten en ledelsesstruktur, som er mere eller mindre demokratisk i sin grundstruktur, eller den ledelsesstruktur, vi kender fra erhvervslivet, hvor det er en bestyrelse udefra, som udpeger ledelsen, og ledelsen derefter bestemmer.
Det sidste er klart i modstrid med den tradition, vi har på danske universiteter, hvor det er de mennesker, der er på universitetet, der i nogle tilfælde har
ganske stor og i andre tilfælde nogenlunde stor indflydelse på, hvem der sidder i ledelsen, og det er både de studerende og medarbejderne, der er medbestemmende.
Det er altså et valg mellem de to modeller, vi står over for, og med dette forslag peger man på den ene model frem for den anden model.
Der er det underliggende i den argumentation, der fremføres fra forslagsstillernes side, at en udpeget ledelse, som en bestyrelse udpeger, er bedre end en valgt ledelse.
Det er svært at argumentere ud fra, at man siger, det kunne blive bedre, end det er i dag, for det ved vi jo ikke rigtig.
Men vi kunne jo kigge på, i hvilket omfang vi kender til det i Danmark. Hr. Brian Mikkelsen henviste til universiteterne i USA.
Men nu har de jo ikke prøvet vores struktur, og det vil altså sige, at det er lidt svært at sige, hvordan det ville fungere her.
Der kan jo være en hel masse forhold, der gør sig gældende i USA, men ikke kan sammenlignes med danske, og det kan være det, der er udslaggivende, hvis hr. Brian Mikkelsen har ret i sin påstand om, at de fungerer bedre end vore universiteter. Hvis vi ser på danske uddannelsesinstitutioner, hvor man har udpeget en leder, er det så indtrykket, at det altid går meget bedre?
Når det drejer sig om de videregående uddannelser på universitetsniveau, har vi jo på Kulturministeriets område udpegede rektorer.
Men kan man sige, at de steder, man har det, går det meget bedre end på universiteterne?
Kan man sige, at der altid er ro omkring de pågældende, og at der er glæde ved dem?
Der har været strid, i nogle tilfælde endda ganske voldsomt, så det endte med en fyring, og det er jo tegn på, at der også er problemer, selv om man har en i disse tilfælde fra ministeriets side udpeget leder.
Så den præmis, at det altid er bedre, hvis man gør det på en bestemt måde, holder i hvert fald ikke i virkelighedens verden, sådan at man kan sige: Sådan er det i det ene tilfælde, og sådan er det i det andet tilfælde.
Hr. Brian Mikkelsen siger, at på nogle universiteter - for hr. Brian Mikkelsen vil jo ikke lægge sig ud med dem alle sammen - går det godt, selv om de har en valgt ledelse, og andre steder går det skidt.
Derfor kunne det jo være, vi skulle have nogle eksempler, for det er lidt synd for de steder, hvor det går godt, hvis de alligevel får at vide, at det kan være, det er dem, det går skidt hos.
Det kunne jo være nogle andre forhold, der gjorde sig gældende, hvis det er tilfældet.
Det kunne være noget med størrelsen, det kunne være noget med den måde, tingene er tilrettelagt på og sådan noget, for det er jo forskelligt, hvordan forholdene er bygget op på de forskellige universiteter.
Den nuværende struktur hindrer jo heller ikke universiteterne - selv om de har en valgt ledelse - i alligevel at ansætte mennesker til at administrere, som det jo sker, og det er sådan set det, det drejer sig om: Den valgte leder skal naturligvis ikke være administrator. Lederen skal være leder for en række funktioner, men ikke alle funktioner, for ledelsen af dem delegerer han eller hun ud til nogle andre mennesker. Ud fra de betragtninger afviser vi altså forslaget.